סרגיי בלוב

סרגיי אלכסנדרוביץ' בלוב (ברוסית: Серге́й Алекса́ндрович Бело́в; 23 בינואר 1944 – 3 באוקטובר 2013) היה כדורסלן סובייטי, הידוע בשל הופעותיו עם נבחרת ברית המועצות במשחקים האולימפיים. בלוב, ששיחק כפורוורד, נחשב לאחד מטובי הכדורסלנים באירופה בכל הזמנים.

ביוגרפיה
נולד בעיירה נשצ'יוקובו (כיום במחוז טומסק). בצעירותו התאמן בלוב באקדמיות ספורט של הצבא האדום. בגיל 20 ערך בלוב את הופעת הבכורה שלו בקבוצה המקומית של סברדלובסק, אוראלמש, ושיחק במדיה במשך שלוש עונות בשנים 1964-1967. לאחר מכן עבר בלוב לקבוצת צסק"א מוסקבה, ושיחק במדיה במשך שתים עשרה שנים. עם צסק"א זכה בלוב ב-11 אליפויות ברית המועצות ובשתי אליפויות היורוליג, בשנים 1969 ו-1971.

בנוסף, שיחק בלוב במשך ארבע עשרה שנים במדי נבחרת ברית המועצות בכדורסל, בשנים 1967-1980. הוא זכה עם נבחרתו בארבע מדליות במשחקים האולימפיים: מדליית זהב באולימפיאדת מינכן 1972, ושלוש מדליות ארד באולימפיאדות של 1968, 1976 ו-1980. הוא הוביל את נבחרת ברית המועצות לזכייה באליפות העולם בכדורסל בשנים 1967 ו-1974, ולזכייה באליפות אירופה בכדורסל בשנים 1967, 1969, 1971 ו-1979.

בשנות ה-90 שימש בלוב כמאמנה של נבחרת רוסיה במשך שש שנים. הוא הדריך אותה בשתי אליפויות עולם (1994 ו-1998), שבשתיהן היא הגיעה עד לגמר, ובשלוש אליפויות אירופה, שבאחת מהן (ב-1997) זכתה במדליית הארד. בלוב גם שימש כמאמן הנבחרת הצעירה של רוסיה באוניברסיאדה ב-2009, שבה היא זכתה במדליית הכסף.

בלוב נחשב לאחד מהכדורסלנים הטובים ביותר שלא שיחקו ב-NBA. ב-1991 הוא נבחר על ידי פיב"א לכדורסלן האירופי הטוב ביותר בכל הזמנים, ובשנת 1992 הוא היה לאירופי הראשון שנבחר להיכל התהילה של הכדורסל. הוא הוכנס להיכל התהילה של פיב"א בשנת 2007.

נפטר ב-3 באוקטובר 2013 ממחלת הסרטן.

קישורים חיצוניים

 פרופיל באתר היורוליג
 סרגיי בלוב באתר היכל התהילה של פיב"א
 מהלך הקריירה כמאמן באתר Basketpedya
 

כדורסלנים סובייטים
כדורסלני צסק"א מוסקבה
היכל התהילה של הכדורסל: כדורסלנים
מקבלי עיטור אות הכבוד
מאמני צסק"א מוסקבה בכדורסל
מדליקי הלפיד האולימפי
חברי היכל התהילה של פיב"א
אלופים אולימפיים סובייטים: כדורסל
כדורסלנים באולימפיאדת מקסיקו סיטי (1968)
כדורסלנים באולימפיאדת מינכן (1972)
כדורסלנים באולימפיאדת מונטריאול (1976)
כדורסלנים באולימפיאדת מוסקבה (1980)
אישים הקבורים בבית העלמין וגנקובסקויה
סובייטים שנולדו ב-1944
רוסים שנפטרו ב-2013